Isä Ghassan ja äiti Iman sanovat pitävänsä Suomessa eniten turvallisesta ympäristöstä. – Jokainen kaipaa paikkaa, jossa on rauhaa ja turvallista. Tärkeintä on, että lapsilla on mahdollisuus saada hyvä tulevaisuus.

Isä Ghassan ja äiti Iman sanovat pitävänsä Suomessa eniten turvallisesta ympäristöstä. – Jokainen kaipaa paikkaa, jossa on rauhaa ja turvallista. Tärkeintä on, että lapsilla on mahdollisuus saada hyvä tulevaisuus. Toni Pitkänen / Yle

Abo Bakrin perhe on sopeutunut hyvin uuteen elämäänsä savolaisessa kaupungissa. Suomalainen sauna ja luonto ovat perheelle tärkeitä, mutta ihmetystä herättää yhä esimerkiksi suomalainen posti. Perheen lapset ovat oppineet suomen kielen erittäin hyvin lyhyessä ajassa.

Syyrian pakolaiset Suomessa – Vuonna 2014 Suomi otti 495 syyrialaista kiintiöpakolaista Jordaniasta ja Libanonista. Kuopioon syyrialaisia saapui noin 40, ensimmäiset syyskuussa 2014. Tällä hetkellä syyrialaisia on Kuopiossa noin 90. – Syyrialaisia pakolaisia on kaikkiaan jo yli neljä miljoonaa koko maailmassa. Syyrialaiset pakenevat raakaa sisällissotaa, joka alkoi vuonna 2011. – Abo Bakrin perhe pakeni Syyriasta Jordaniaan vuonna 2012 ja sieltä Istanbulin kautta lentokoneella Suomeen vuonna 2014. Heidät sijoitettiin ensimmäisinä kiintiöpakolaisina Kuopioon.

Syyrialainen perheenisä Abo Bakr Ghassan päätti jo monta vuotta sitten hetken, jolloin hän veisi perheensä turvaan raa'an sisällissodan jaloista. Jos Syyrian valtion armeija alkaisi pommittaa heidän asuinaluettaan Aleppon kaupungissa, perhe lähtisi nopeasti pakoon Syyriasta. Lähtö tapahtui vuonna 2012.

Isä oli valmistellut lähdön huolellisesti ja mennyt edeltä Jordaniaan järjestämään asiat kuntoon perheelleen. Majoitus oli katsottuna valmiiksi nelilapsiselle perheelle, kun he lopulta pääsivät kaikki Jordaniaan. Matka uuteen maahan ei ollut helppo, sillä Syyrian ja Jordanian rajan ylittäminen oli erittäin vaarallista. Rajalla kidnapattiin paljon lapsia.

– Se oli tosi huonoa aikaa Syyriassa. Valtion armeija teloitti ja pidätti ihmisiä ja Jordanian rajaa oli todella vaikea ylittää. Valtion miehet kidnappasivat myös tyttäreni rajalla ja jouduimme maksamaan lunnaita, että saimme heidät vapaaksi, Ghassan muistelee.

Yli 15 tuntia kestäneen matkan jälkeen perhe asettui Jordaniaan, joka on yksi viidestä Syyrian pakolaisia vastaanottavasta lähialueen maista. Jordaniassa jo noin 10 prosenttia väestöstä on Syyrian pakolaisia. Vielä enemmän Syyriasta pakolaisia ovat vastaanottaneet Turkki ja Libanon.

Suomen kielen oppiminen vei reilun vuoden

13-vuotias Islam kertoo, että hän on saanut Kuopiossa koulusta jopa enemmän kavereita kuin Syyriassa. Hän on pärjännyt hyvin erityisesti englannin kielessä ja matematiikassa. Toni Pitkänen / Yle

Kaksi vuotta kului uudessa maassa, kunnes Abo Bakrin perhe sai tiedon muutostaan Suomeen ja ennestään tuntemattomaan kaupunkiin nimeltä Kuopio. He saapuivat Kuopioon syyskuussa 2014 ensimmäisinä kiintiöpakolaisina. Syyrilaisia tuli Kuopioon tuolloin muutamia kymmeniä.

– Kaikki oli uutta, kun saavuimme Kuopioon, mutta se oli hyvä ja ihana päivä. Meidät otettiin vastaan todella lämpimästi. Saimme nopeasti ystäviä täältä, Ghassan hymyilee.

Perhe on asunut vasta reilun vuoden Suomessa, mutta on hämmästyttävän hyvin sopeutunut uuteen kotimaahansa. Perheen lapset ovat oppineet suomen kielen lyhyessä ajassa.

Täällä ei ollut yhtään arabialaista, ja se oli hyvä asia. Oli pakko puhua suomea. Abo Bakr Islam

– Opin kielen puhumalla ystävieni kanssa pelkästään suomea. Kun tulin tänne, täällä ei ollut yhtään arabiankielistä, ja se oli hyvä asia. Oli pakko puhua suomea, 6. luokkaa Kalevan koulussa käyvä Islam sanoo suomeksi.

Perheen muut lapset, Rahaf (21), Sana (17) ja Mohammed (19) sekä perheen äiti Iman opiskelevat ammatilliseen peruskouluun valmentavassa koulutuksessa. Suunnitelmissa heillä ovat jatko-opinnot ammattikoulussa. Rahaf puolestaan haaveilee englannin kielen opiskelusta yliopistossa.

– Se on paljon auttanut sopeutumisessa Suomeen, kun tietää, että täällä on turvallista eikä tarvitse pelätä. Kaksi vuotta elämämme oli ihan sekaisin, kun olimme turvapaikanhakijoita emmekä voineet tehdä mitään. Nyt on voitu aloittaa kokonaan uusi elämä Suomessa, perheen äiti Iman kertoo.

Ruokapöydässä suomalaista kalaa ja asunnossa oma sauna

Isä Abo Bakr Ghassan pitää Kuopiota hyvänä paikkana asua, jossa uudet ihmisetkin otetaan sydämellisesti vastaan. – Toivoisin, että suomalaiset suhtautuisivat ylipäätään pakolaisiin keskustelemalla heidän kanssaan. Ei me loppujen lopuksi olla niin erilaisia kuin suomalaiset. Toni Pitkänen / Yle

Perheen sopeutumista savolaiseen elämäntyyliin ovat auttaneet paitsi ystävälliset ihmiset, myös koko kaupungin ilmapiiri. Ghassan sanoo, että Kuopiolla on pakolaisten keskuudessa hyvä maine, koska rasismi ei näy kaupungissa ja uudet ihmiset otetaan vastaan lämpimästi.

– Emme ole kohdanneet minkäänlaista rasismia, vaikka tiedän, että sitä Suomessa on. Sopeutumiseen on auttanut varmasti myös se, että tulemme sivistyneestä kaupungista, jossa on tuhansia vuosia asunut eri kansalaisuuksia ja kulttuureja. Olemme tottuneet siihen.

Äiti Iman sanoo, että he syövät perheessä edelleen syyrialaisia ruokia, mutta kala valmistetaan suomalaiseen tapaan. Kalaruuat ja luonto ovatkin nousseet tärkeimmiksi asioiksi Suomessa heti ystävien jälkeen. Iman kuvailee suomalaisia hieman ujoiksi, mutta kun heihin tutustuu, he ovat todella avoimia ja hyväsydämisiä ihmisiä.

– Suomalaisten hymy auttoi eniten sopeutumisessa. Sillä oli meille iso merkitys, suomalaiset hymyilevät paljon.

Myös saunominen on tullut Abo Bakrin perheelle tutuksi. Heidän asunnostaan löytyy oma sauna, ja nyt saunominenkin tuntuu jo normaalilta asialta.

– Se on lämmin ja siellä virkistyy mukavasti. Tykkään saunomisesta, Ghassan sanoo.

"Suomi on nyt toinen kotimaamme"

Perheen tytöt, Sana (vas.) ja Rahaf opiskelevat ammattiin valmentavassa koulutuksessa. Rahaf kertoo opiskelleensa useita vuosia englantia, ja englannin kielen opinnot kiinnostaisivat yliopistossa. Toni Pitkänen / Yle

Ghassan kertoo, että suurimmat kulttuurierot Syyrian ja Suomen välillä ovat olleet siinä, miten asioitahoidetaan. Syyriassa kaikki maksavat ostoksensa käteisellä, Suomessa kortilla. Teknologia on Suomessa kehittyneempää ja kaikki viralliset asiat hoidetaan internetissä toimistojen sijaan. Myös posti toimii Suomessa eri tavalla.

– Suomessa posti on ajoissa, se on tarkkaa ja turvallista. Syyriassa postin käyttö on harvinaisempaa. Siellä postia käytetään lähinnä kirjeiden lähettämiseen. Täällä posti tuo pelkkiä laskuja ja niitä tulee jatkuvasti, Ghassan nauraa.

Perheellä on yhä kova ikävä kotimaahansa, vaikka he tietävät, ettei sinne ole enää paluuta. Ghassan kertoo seuraavansa päivittäin uutisia Syyrian tilanteessa ja myös maahan jääneet sukulaiset pitävät heidät ajan tasalla. Imanin perhe asuu edelleen sota-alueella.

Syyriassa postin käyttö on harvinaisempaa. Abo Bakr Ghassan

– He ovat yhä vaarassa, siellä pommitetaan jatkuvasti. Eilen Venäjän pommikoneet ampuivat torikaupan, jossa oli pelkkiä siviilejä ja myös ala-aste pommitettiin, Ghassan sanoo surullisena.

Rankat kokemukset ovat jättäneet jälkensä paitsi muistoihin myös terveyteen. Perheen isä Ghassan kertoo kärsivänsä monenlaisista terveydellisistä ongelmista, kuten sydänsairauksista ja korkeasta verenpaineesta. Ennen kauppiaana työskennellyt mies yrittää saada itsensä terveeksi ennen opintojen tai töiden suunnittelua.

– Tärkeintä on kuitenkin, että olemme nyt turvassa hyvässä maassa. Kotimaa on aina kotimaa jokaiselle, mutta Suomi on nyt meidän toinen kotimaa, Ghassan hymyilee.

Ylellä on tällä viikolla "Pakolaiset keskellämme" -teema. Tv- ja radiokanaville on koottu runsaasti aiheeseen liittyvää ohjelmistoa. Uutisten verkkosivuilla julkaistaan joka aamu Suomessa asuvan pakolaisen henkilöhaastattelu.